ORDE do 10 de xuño de 2011 pola que se convocan para o ano 2011, en réxime de concorrencia competitiva, axudas a investimentos a bordo dos buques pesqueiros para mellorar o rendemento enerxético, cofinanciadas co Fondo Europeo de Pesca.
Consellería do Mar — III. Outras disposicións — 23/06/2011

Mediante a Orde do 31 de maio de 2010 (DOG n.º 105 do 4 de xuño) establecéronse as bases reguladoras para a concesión, en réxime de concorrencia competitiva, das axudas aos investimentos a bordo de buques pesqueiros e selectividade, cofinanciadas co Fondo Europeo de Pesca, en virtude do Regulamento (CE) n.º 1198/2006 do Consello, do 27 de xullo, relativo ao Fondo Europeo de Pesca (FEP).
Mediante a Orde do 13 de xaneiro de 2011 convocáronse as axudas a investimentos a bordo do ano 2011, e a disposición transitoria terceira establecía que as axudas a investimentos a bordo que mellorasen o rendemento enerxético mediante actuacións diferentes aos cambio de motor serían obxecto dunha convocatoria específica. Esta convocatoria tería a finalidade de estimular entre o sector este tipo de investimentos, toda vez que, o consumo de combustible é un dos custos que ten maior porcentaxe na explotación dun buque, especialmente no caso dalgunhas frotas. Así mesmo, considérase importante estimular este tipo de investimentos no marco actual de crise económica e de incremento do prezo do combustible.
Procede, polo tanto, publicar mediante esta orde a convocatoria para o ano 2011 de investimentos a bordo que melloren o rendemento enerxético empregando medidas distintas aos cambios de motor.
Por todo isto, e de acordo co disposto no artigo 30.1.º 3 do Estatuto de autonomía de Galicia, e en uso da competencia que me confire a Lei 1/1983, do 22 de febreiro, de normas reguladoras da Xunta e da súa presidencia,
Artigo 1.
Obxecto
.
O obxecto desta orde é convocar axudas a investimentos a bordo dos buques pesqueiros para o ano 2011, que teñan a finalidade de mellorar o rendemento enerxético do buque pesqueiro, sempre que esta mellora se consiga dunha maneira distinta ao cambio de motor propulsor.
Artigo 2.
Definicións
.
Para os efectos desta orde, enténdese por mellora do rendemento enerxético todos aqueles investimentos que tenten optimizar a xeración de enerxía en relación coa súa demanda no buque, o aproveitamento da enerxía residual, así como aqueles investimentos que reduzan o consumo de combustible no buque.
Artigo 3.
Crédito orzamentario
.
As axudas concederanse con cargo á aplicación orzamentaria 14.02.723A.770.3 da Lei de orzamentos xerais da Comunidade Autónoma de Galicia para este ano, con un importe de 7.000.000 €. A concesión da subvención queda condicionada á existencia de crédito adecuado e suficiente.
2. Os importes fixados no punto anterior deste artigo poderanse ampliar con fondos incorporados e remanentes adicionais, sen que iso dea lugar á apertura dun novo prazo de presentación de solicitudes.
3. As axudas estarán limitadas, en todo caso, ás dispoñibilidades orzamentarias.
4. As axudas mencionadas contan co financiamento do FEP nun 61% e do Estado membro nun 39%.
Artigo 4.
Investimentos subvencionables
.
1. Serán subvencionables os investimentos que proporcionen unha mellora do rendemento enerxético, segundo a definición establecida no artigo 2 desta orde.
2. Non serán subvencionables os investimentos que se refiran a estudos sobre a mellora do rendemento enerxético do buque ou auditorías enerxéticas, así como aqueles investimentos que impliquen a renovación total ou parcial do casco. Non obstante o anterior, si serán subvencionables aqueles investimentos realizados sobre o casco, que non supoñan a súa renovación total ou parcial e que diminúan a resistencia ao avance do buque. Tampouco serán subvencionables as meras substitucións de motor.
Artigo 5.
Prazo de presentación de solicitudes
.
1. Para esta convocatoria de 2011 o prazo de presentación de solicitudes será ata o 15 de xuño de 2011, sempre que houbese como mínimo un mes contado dende o día seguinte ao da publicación desta orde de convocatoria no
Diario Oficial de Galicia
. No caso contrario o prazo será dun mes contado dende o día seguinte ao da publicación desta orde no devandito diario oficial. Neste último caso, entenderase como último día do prazo o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o derradeiro día do mes.
2. A documentación indicada no artigo 12, punto 2.º, da Orde reguladora destas axudas (Orde do 31 de maio de 2010; DOG n.º 105, do 4 de xuño), presentarase nas delegacións territoriais da Xunta de Galicia ou, en calquera dos lugares previstos no artigo 38.4.º da Lei 30/1992, do 26 de novembro, de réxime xurídico das administracións públicas e procedemento administrativo común
Artigo 6.
Criterio de selección
.
1. Aplicarase o criterio de selección establecido no artigo 15 da orde reguladora destas axudas (Orde do 31 de maio de 2010; DOG n.º 105, do 4 de xuño).
2. Ademais, nesta convocatoria, e segundo o o investimento de que se trate, engadiranse os seguintes puntos:
a) Investimentos que optimicen a xeración de enerxía en relación á súa demanda: 10 puntos.
b) Investimentos que optimicen o aproveitamento da enerxía residual: 8 puntos.
c) Investimentos que reduzan o consumo de combustible no buque: 6 puntos.
3. No caso de que o buque teña unha auditoría enerxética engadiranse 6 puntos máis. Para obter a puntuación nesta epígrafe deberá presentar unha copia da auditoría enerxética.
Disposición transitoria primeira.
Para esta convocatoria de 2011 entenderase por folla de asento actualizada, segundo indica o artigo 12, punto 2.º, letra f), aquela que sexa expedida nos tres meses anteriores contados desde a data de publicación desta orde.
Disposición transitoria segunda.
Cando o buque se atope nalgún porto fóra do territorio nacional, para esta convocatoria do ano 2011 e en relación ás certificacións de non inicio e fin de obra reguladas, respectivamente, nos artigos 9 e 19 da devandita orde reguladora, a Administración, por causas xustificadas, poderá determinar a necesidade de que unha(s) persoa(s) designada polo director xeral de Competitividade e Innovación Tecnolóxica se desprace(n) ata onde se atope o buque para realizar a visita in situ, e correrá cos gastos do devandito desprazamento o solicitante da axuda.
Disposición transitoria terceira.
Nesta convocatoria, para a concesión da axuda deberá quedar acreditado que se obtén a mellora do rendemento enerxético segundo o definido no artigo 2 que, se é o caso, se realizará mediante informe do enxeñeiro naval e oceánico, ao abeiro do Convenio da Consellería do Mar co Colexio de Enxeñeiros Navais e Oceánicos.
Disposición derradeira.
Esta orde producirá efectos a partir do día seguinte ao da súa publicación no
Diario Oficial de Galicia
.
Santiago de Compostela, 10 de xuño de 2011.